Document ID: 32004D0630

KOMMISSIONENS BESLUTNING
af 27. juli 2004
om godkendelse af medlemsstaternes programmer til gennemførelse i 2004 af undersøgelser for aviær influenza hos fjerkræ og vilde fugle og om regler for rapportering og berettigelse til EF-tilskud til finansiering af udgifterne til gennemførelse af disse programmer
(meddelt under nummer K(2004) 2854)
(Kun den danske, den engelske, den finske, den franske, den græske, den italienske, den nederlandske, den portugisiske, den spanske, den svenske og den tyske udgave er autentiske)
(EØS-relevant tekst)
(2004/630/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 20, og
ud fra følgende betragtninger:
(1)
I Rådets beslutning 90/424/EØF er det fastsat, at EF yder et tilskud til iværksættelsen af de tekniske og videnskabelige foranstaltninger, der er nødvendige for at udvikle EF's veterinærbestemmelser og for at udvikle undervisning og uddannelse på veterinærområdet.
(2)
I henhold til Kommissionens beslutning 2004/111/EF (2) gennemføres der i 2004 undersøgelser for aviær influenza hos fjerkræ og vilde fugle i medlemsstaterne, idet programmerne til gennemførelse af disse undersøgelser forinden skal godkendes af Kommissionen; formålet med undersøgelserne er at påvise eventuelle infektioner i fjerkræ og således bidrage til en eventuel revision af de nuværende bestemmelser og til et bedre kendskab til, i hvilket omfang vilde dyr kan udgøre en trussel for dyr og mennesker.
(3)
De programmer, medlemsstaterne har forelagt, er blevet gennemgået af Kommissionen på grundlag af retningslinjerne i beslutning 2004/615/EF om ændring af beslutning 2004/111/EF om gennemførelse i 2004 af undersøgelser for aviær influenza hos fjerkræ og vilde fugle i medlemsstaterne, og Kommissionen har vurderet, at programmerne er i overensstemmelse med disse retningslinjer; hvert enkelt program bør derfor godkendes.
(4)
Udgifter afholdt siden den 15. marts 2004 i forbindelse med de programmer, der skal godkendes, vil også været berettiget til medfinansiering.
(5)
Cypern har forelagt et overvågningsprogram, men har på grund af de planlagte undersøgelsers begrænsede omfang ikke anmodet om EF-tilskud; programmet bør dog alligevel godkendes officielt.
(6)
Derudover bør der fastsættes regler for rapportering af resultaterne af undersøgelserne og for støtteberettigelsen af de udgifter, der er angivet i anmodningen om EF-tilskud til finansieringen af en medlemsstats udgifter til gennemførelsen af programmet.
(7)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Medlemsstaterne gennemfører undersøgelser for aviær influenza hos fjerkræ og vilde fugle i overensstemmelse med de programmer, der er anført i bilag I, og som hermed godkendes for den pågældende periode.
2. Fællesskabet yder et finansielt tilskud til den enkelte medlemsstat til finansiering af udgifterne til prøvetagning og analyse af prøver op til det maksimumsbeløb, der er fastsat i bilag I.
Dette tilskud ydes, under forudsætning af at medlemsstaten:
a)
sætter de nødvendige love og administrative bestemmelser i kraft for at gennemføre sit program
b)
senest den 15. marts 2005 sender Kommissionen og EF-referencelaboratoriet for aviær influenza en slutrapport om den tekniske gennemførelse af programmet og de opnåede resultater, som er i overensstemmelse med rapporteringsmodellerne i bilag II, III, IV og V, ledsaget af dokumentation for de afholdte udgifter i den periode, for hvilken programmet er godkendt
c)
gennemfører programmet effektivt; først og fremmest skal den kompetente myndighed sikre, at der tages passende prøver på fjerkræbedrifter eller slagterier.
Artikel 2
Denne beslutning er rettet til Kongeriget Belgien, Kongeriget Danmark, Forbundsrepublikken Tyskland, Kongeriget Spanien, Den Franske Republik, Irland, Den Italienske Republik, Republikken Cypern, Storhertugdømmet Luxemburg, Republikken Østrig, Den Portugisiske Republik, Republikken Finland, Kongeriget Sverige og Det Forenede Kongerige Storbritannien og Nordirland.
Udfærdiget i Bruxelles, den 27. juli 2004.

Labels: 0
15
20
6